Mukonani tasi a myan i humbil,
se yis fu' ti kyel,
Yeso yis ta Yerushalima ɓurti Got i Fati DeeƁwe ima si ta'usi.
Yeso nggar ta ɓwai i Wur i DeeƁwe ima si layani ii Muru' i Solomon.
Unai mbayai i som Ju si yes si nggarus ya si lulus si ni,
“A mukon awen ha wa ha'i ima ha nin ti ɗafot fo ya?
Na a ha a Kristi,
laka nin ti mangra.”
Yeso matussi ta ni,
“Ti i mbit laksu wa,
hun nai hu nggyu i fati mwawei.
Ro i shok na fo ima i masi ti asum i Deen a sin si wa kofi nyai ayin awe.
Hun hu nggyu i fati mwawei ɓurti hun a tutwai amen kwa.
Tutwai amen si shang la asun,
yin i shangus,
sin si koltifai asuni.
Yin i fas mupwet i myan hu myan,
si wa mot kwa fweng.
Ɗeng ndok u vyamus ya na ra amen kwa hwak.
Yis Deen ima fanin i na ra,
ɓin ɗufal shak njeng.
Ɗeng ndok u vyamus ya ta ra ames kwa.
Yin hu Deen ni ma andek.”
Unai som Ju si hum haar ti afyai ɓa si hwyaiyus ti,
unai Yeso lakus ni,
“I kofu ɗamam maɗesi hyang ta kyel i Deen.
Anggi ta saa ti ɗamam mii kin hu ɓweti hwyayansun ya?”
Som i Ju si matussi ta si ni,
“A ɓurti ɗama maɗesi nin ima ha masi ni ɓweti hwyayan sa ya kwa.
A ɓurti kom ti DeeƁwe ya ima ha ma masi kin,
ha ima ha ya ii maɗufal kek ha ha' haisa kiga' hu DeeƁwe.”
Yeso matussi ta ni,
“Mata worong i anggut amu wii nyai,
‘DeeƁwe ni hu ma fota DeeƁwe.’
Hu shangi nyai findel i DeeƁwe ima si worong ta kaada ma wa mushen kwa,
na yis DeeƁwe ni som ima si hal muro ames,
‘sima fota DeeƁwe,’
yin masapai ima DeeƁwe rohun na naya,
hu nyai i kom ti DeeƁwe ya ɓurti i ni,
‘Yin a Al i DeeƁwe haa?’
Ma ɗamam ima i masi ami ii ta kyel i Deen kwa,
kan hu fa mwawei si yin hai kwa.
Na i masti a ro ames,
fahun mwawei ɓurti ro ima i masi ma hu ni hu wa fati mwawei ta si yin hai kwa,
ɓurti ɓa hu shangi nyai DeeƁwe mana wii amen,
yin hwak yin ta wii ames.”
Unai si ni gɓwuk ɓa si hum ka'sus wet,
si pwan,
unai ka' fisel wis.
Unai Yeso hum kyel ta fit i Ɗara i Jodan,
ta kyel ima ai Jwon tong masti batisma ta,
tes ta kyeli.
Unai ɗufal hyang si kolfai asussi ta kyeli,
sin nyai,
“Jwon a myana mas ɗama i shok na fo kwa,
shak ta andi ɗamam ima lak tasi maɗufal mai shak a mwaweiyi.”
Ɗufal hyang ta kyeli si fa mwawei tasi Yeso.